חוק הרשות למאבק באלימות, בסמים ובאלכוהול, התשע"ז-2017 
הצעת חוק ממשלתית, הכנסת ה-20
פורסם: ספר החוקים, חוברת 2659, עמ' 1136, 2017-08-07T00:00:00+03:00
חוק הרשות למאבק באלימות, בסמים ואלכוהול, התשע"ז–2017 התקבל בקריאה שניה ושלישית ביום ג' באב התשע"ז (26 ביולי 2017). בשנת 1988 הוקמה הרשות הלאומית למלחמה בסמים ובשימוש לרעה באלכוהול כתאגיד סטטוטורי בעלת סמכויות עצמיות, מכוח חוק הרשות הלאומית למלחמה בסמים ובשימוש לרעה באלכוהול, התשמ"ח–1988. תפקידה העיקרי היה לפעול כנגד השימוש לרעה בסמים ובאלכוהול לצורך רווחת החברה, ולשם שיפור איכות חיי תושבי מדינת ישראל. במקביל לפעילותה, הפעיל המשרד לביטחון פנים באמצעות אגף "מצילה" ותוכנית "עיר ללא אלימות", המופעלת על ידי המשרד, תוכניות שונות למניעת אלימות ולהגברת ביטחון התושבים ברשויות מקומיות. החוק החדש קובע כי תוקם במשרד לביטחון פנים רשות ממשלתית אחת שתכלול בתוכה את הרשות למלחמה בסמים, אגף מצילה ותוכנית "עיר ללא אלימות" ותבצע את כלל הפעילויות שגופים אלו ביצעו עד היום. רשות זו תיקרא: "הרשות למאבק באלימות, בסמים ובאלכוהול", ותקציבה ייקבע בחוק התקציב השנתי, במסגרת תקציב המשרד לביטחון פנים. החוק מאפשר לקלוט את עובדי הרשות הנוכחית אל תוך הרשות החדשה כעובדי מדינה בפטור ממכרז. תפקידיה של הרשות החדשה יהיו בין היתר: להמליץ לשר לביטחון הפנים על מדיניות כוללת בתחום הפעילות ועל קידום תיקוני חקיקה בנושא; לפתח וליישם תכניות מקצועיות מתחומי המניעה והאכיפה; לפעול להעמקת ההסברה והמודעות הציבורית ולעודד התנדבות בתחום הפעילות; לקדם שיתופי פעולה תוך סיוע למשרדי הממשלה, למשטרה ולגופים רלוונטיים נוספים הפועלים בתחום; קידום קשרים עם גופים בין-לאומיים רלוונטיים. כמו כן, נקבע בחוק כי תוקם על ידי השר לביטחון פנים ועדה מייעצת לרשות החדשה, שחבריה יהיו נציגים של כלל משרדי הממשלה העוסקים בנושא וכן נציגי ציבור שייקבעו על ידי השר.